ההרפתקה של קופסת הקרטון

ההרפתקה של קופסת הקרטון (באנגלית: The Adventure of the Cardboard Box) הוא אחד מ-56 הסיפורים הקצרים על שרלוק הולמס, שנכתב על ידי סר ארתור קונאן דויל. הסיפור פורסם לראשונה בינואר 1893 במגזין סטרנד שבבריטניה, וב-14 בינואר אותה שנה גם במגזין Harper's Weekly בארצות הברית. הסיפור נחשב לשני באוסף "זיכרונותיו של שרלוק הולמס" ברוב מהדורות הקאנון הבריטיות, ולגרסה השנייה מתוך שמונה הסיפורים מהקידה האחרונה ברוב המהדורות האמריקאיות. הסיפור נחשב לאחד מהאפלים והמורכבים בסדרה.

 עלילה 
מיס סוזן קושינג מקרוידון מקבלת בדואר חבילה מסתורית המכילה שתי אוזניים כרותות, שנשמרו במלח גס. המפקח לסטרייד מסקוטלנד יארד חושד כי מדובר במתיחה שביצעו שלושה סטודנטים לרפואה, אשר נאלצו לעזוב את מגוריה של קושינג בעקבות התנהגות בלתי הולמת. החבילה נשלחה מבלפסט, עיר המוצא של אחד מהסטודנטים לשעבר, דבר המחזק את חשדותיו. שרלוק הולמס, לאחר שבחן את החבילה, סבור כי מדובר בעדות לפשע חמור ולא במתיחה. הוא מציין כי סטודנט לרפואה עם גישה למעבדת דיסקציה היה עושה שימוש בחומרי שימור מתקדמים יותר ממלח רגיל כדי לשמר שרידי אדם, וכי החיתוך הגס של האוזניים אינו תואם את הדיוק שמצופה ממי שמיומן בפעולות מעבדה. בנוסף, הולמס מבחין כי הכתובת על החבילה נכתבה באותיות מגושמות וכוללת שגיאות כתיב, דבר המעיד על שולח חסר השכלה ואינו בקי באזור קרוידון. פרט נוסף שמושך את תשומת ליבו הוא סגנון הקשירה של החבילה, המרמז על אדם בעל ניסיון ימי.

הולמס מחשיב את פתרון התעלומה לפשוט עד כדי כך שהוא מבקש מהמפקח לסטרייד שלא להזכיר את שמו בפרשה. הולמס שואל את מיס קושינג מספר שאלות פשוטות, מבצע תצפיות קצרות, שולח טלגרפיה לליברפול ומנסה לבקר את אחותה שרה — אך הרופא המטפל מונע ממנו להיכנס בטענה שהיא סובלת מ"קדחת מוח". הולמס מסיק כי האוזניים שנמצאו שייכות לאחות השנייה, מרי, ולמאהבה.
הולמס מגיע למסקנה כי מרי והמאהב נרצחו בידי בעלה המנוכר של מרי, ג'ים בראונר. בראונר, שהיה מלח במקצועו, נודע כשתיין וכאדם אלים כאשר היה שיכור. הוא שלח את קופסת הקרטון המכילה את האוזניים מבלפסט — הנמל הראשון שבו עגנה ספינתו — במטרה לנקום בשרה קושינג, לאחר שניסתה לפתותו ונדחתה, ולאחר מכן גרמה בדרכים שונות להרס נישואי אחותה. בראונר הפנה את החבילה ל"ס. קושינג" מבלי לדעת ששרה כבר אינה מתגוררת שם, ולכן החבילה נמסרה בטעות לסוזן.

ממוזער|בראונר הורג את אשתו מרי ואת מאהבה.|שמאל
הרצח התבצע כאשר ג'ים בראונר עקב אחר אשתו מרי והמאהב שלה כאשר יצאו לשיט בסירה. הוא השיג אותם באמצעות סירה שנייה, רצח את שניהם, כרת את אוזניהם והטביע את הסירה עם הגופות, והותיר את האוזניים כעדות לפשע. בעקבות מעשיו החל לסבול מייסורי מצפון קשים והזיות, שבמסגרתן ראה את פניהם של קורבנותיו בחלומותיו. בעת מעצרו על ידי המשטרה, בראונר לא גילה התנגדות.

בעקבות המידע שסיפק הולמס, לסטרייד ממתין לבראונר ועוצר אותו עם הגעת ספינתו ללונדון. בראונר מתוודה על מעשיו, ומעורר מידה של חמלה בשל ייסוריו הקשים ותחושת האשמה העמוקה שחש; הוא אף מצהיר כי היה מקבל בברכה את עונש התלייה. הולמס מציין כי מדובר ב"פשע של תשוקה".
בהיבט מוסרי, הנבל האמיתי של הסיפור היא שרה קושינג: לאחר שהתאהבה בבראונר וניסתה לפתותו, ומשנדחתה, פעלה בדרכים מרושעות לפירוק נישואי אחותה מרי. היא הסיתה את מרי נגד בעלה ועודדה אותה לנהל רומן עם גבר אחר, דבר שהתרחש ביתר קלות בשל נטייתו של בראונר לשכרות ואלימות. בגידת אשתו ורגשות הקנאה העזים שחווה הם שהובילו את בראונר לבצע את הרצח.

 דמויות 
 דמויות ראשיות 
 שרלוק הולמס — הבלש החוקר את התעלומה.
 ד"ר ווטסון — חברו של הולמס ומספר הסיפור (בגרסאות מסוימות, לפעמים הקטעים עם ווטסון הושמטו).
 המפקח לסטרייד — חוקר מסקוטלנד יארד, בתחילה מוביל את החקירה וחושב שמדובר במתיחה.
 מיס סוזן קושינג — האחות שמקבלת את החבילה בדואר, לא מעורבת ישירות בפשע.
 מיס שרה קושינג — אחותה של סוזן, הדמות השלילית בסיפור. ניסתה לפתות את בראונר וגרמה להריסת הנישואין.
 מרי בראונר — אחותן השלישית, נשואה לג'ים בראונר. נרצחה יחד עם אהובה.
 ג'ים בראונר — בעלה של מרי, מלח, רצח את אשתו ואת המאהב שלה מתוך קנאה.
 המאהב של מרי — שמו לא מצוין במפורש בסיפור, אך ברור שהיה מעורב רומנטית עם מרי ונהרג בידי בראונר.

 דמויות משניות 
 הרופא של שרה קושינג — מונע מהולמס לראות אותה כשהיא חולה (במציאות, כנראה הייתה בהלם נפשי ולא חולה באמת).
 שלושת הסטודנטים לרפואה — הוזכרו בסיפור כחלק מהתיאוריה של המפקח לסטרייד.

 היסטוריית פרסום 
ממוזער|"ההרפתקה של קופסת הקרטון" שפורסם ב-Harper's Weekly ב-14 בינואר 1893 (האיור מאת לואיס לואב  איננו קשור לסיפור).|שמאל

הסיפור פורסם בבריטניה במגזין The Strand בינואר 1893, ובארצות הברית ב-Harper's Weekly ב-14 בינואר 1893. הוא פורסם גם במהדורה האמריקנית של The Strand בפברואר 1893. בגיליון הבריטי של The Strand נכללו שמונה איורים מאת סידני פאג'ט , בעוד שב-Harper's Weekly לא נכללו איורים כלל.

הסיפור "ההרפתקה של קופסת הקרטון" לא נכלל במהדורה הבריטית הראשונה של זיכרונותיו של שרלוק הולמס (The Memoirs of Sherlock Holmes), אך פורסם במהדורה האמריקנית הראשונה. עם זאת, הוא הוסר במהרה בשל תוכנו השנוי במחלוקת. הסיפור פורסם שוב בשנת 1917 בספר הקידה האחרונה (His Last Bow). גם כיום, רוב המהדורות האמריקניות כוללות את הסיפור במסגרת הקידה האחרונה, בעוד שרוב המהדורות הבריטיות משאירות אותו במקומו המקורי, כחלק מזיכרונותיו של שרלוק הולמס.

 עיבודים 
 קולנוע וטלוויזיה 
הסיפור עובד בשנת 1923 לסרט אילם קצר בשם "The Cardboard Box", כחלק מסדרת סרטי שרלוק הולמס שהפיקה חברת Stoll Pictures . את שרלוק הולמס גילם אייל נורווד , את ד"ר ווטסון גילם הוברט וויליס , את מרי בראונר גילמה הילדה אנתוני , ואת ג'יימס בראונר גילם ג'וני באט.

עיבוד טלוויזיוני נוסף הופק בשנת 1994 במסגרת הזכיינית ITV גרנדה , בכיכובו של ג'רמי ברט כשרלוק הולמס. העיבוד, ששודר ב-11 באפריל 1994, היה נאמן ברובו למקור. בעיבוד זה גילם קירן היינדס את דמותו של ג'יימס בראונר.

הפרק "Ears to You" בסדרת הטלוויזיה האמריקאית אלמנטרי מהווה עיבוד חופשי לסיפור.

בסדרת מיס שרלוק (הפקה משותפת של HBO Asia  ו-Nippon Television ) משנת 2018, נעשה עיבוד חופשי למוטיבים מהסיפור בפרק "Stella Maris".

 רדיו 
אדית מייזר עיבדה את הסיפור לפרק בסדרת הרדיו האמריקאית "The Adventures of Sherlock Holmes" . הפרק שודר ב-5 בנובמבר 1931, בכיכובם של ריצ'רד גורדון  כשרלוק הולמס ולי לובול כד"ר ווטסון. עיבוד נוסף לסיפור שודר בספטמבר 1936, גם הוא עם גורדון בתפקיד הולמס והארי וסט בתפקיד ווטסון.

מייזר עיבדה את הסיפור שוב עבור סדרת הרדיו "The New Adventures of Sherlock Holmes" , בפרקים ששודרו בינואר 1940 ובאוגוסט 1943, בכיכובם של בזיל רת'בון כשרלוק הולמס ונייג'ל ברוס  כד"ר ווטסון.

בשנת 1960 עובד הסיפור לתוכנית ברשת BBC Light Programme , על ידי מייקל הארדוויק, במסגרת סדרת הרדיו שהחלה ב-1952 ונמשכה עד 1969 , בכיכובם של קרלטון הובס  כשרלוק הולמס ונורמן שלי  כד"ר ווטסון.

בשנת 1994 עובד הסיפור מחדש על ידי רוג'ר דיינס עבור רדיו BBC Radio 4, במסגרת סדרת הרדיו (1989–1998)  בכיכובם של קלייב מריסון כשרלוק הולמס ומייקל ויליאמס כד"ר ווטסון (בסדרת הפרקים על פי הקידה האחרונה).

בשנת 2010 עובד הסיפור לפרק בסדרת הרדיו "The Classic Adventures of Sherlock Holmes", בכיכובם של ג'ון פטריק לאורי כשרלוק הולמס ולורנס אלברט כד"ר ווטסון.

בשנת 2024 עובד הסיפור מחדש במסגרת פודקאסט בשם Sherlock&Co , המורכב משני חלקים בשם "The Cardboard Box", בכיכובם של פול ואגוט כד"ר ווטסון והארי אטוול כשרלוק הולמס.

 קישורים חיצוניים 

 זיכרונות של שרלוק הולמס, כולל ההרפתקה של קופסת הקרטון ב-Standard Ebooks  
 "ההרפתקה של קופסת הקרטון" בפרויקט גוטנברג 

 הערות שוליים 
<div style="text-align:left;">
הערות

קטגוריה:סיפורי שרלוק הולמס
קטגוריה:ספרי ארתור קונאן דויל
קטגוריה:ספרי 1893
קטגוריה:סיפורים קצרים
קטגוריה:ספרות בלשית
קטגוריה:ספרות אנגלית